
Parlamentul  României

Camera  Deputaţilor
  Comisia pentru muncă                                Comisia pentru sănătate 

     şi protecţie socială                                              şi familie

Bucureşti, 13 martie 2014                            Bucureşti, 13 martie 2014
         Nr.4c-7/776                                                   Nr.4c-8/46                

RAPORT COMUN
asupra propunerii legislative pentru modificarea şi completarea Legii nr.448/2006 privind protecţia şi promovarea drepturilor persoanelor cu handicap


În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie au fost sesizate, prin adresa nr. Plx 621/2013 din 16 decembrie 2013, cu dezbaterea pe fond, în procedură obişnuită, a propunerii legislative pentru modificarea şi completarea Legii nr.448/2006 privind protecţia şi promovarea drepturilor persoanelor cu handicap.
La întocmirea prezentului raport comun, Comisiile au avut în vedere:

· avizul negativ al Consiliului Legislativ (nr.761/22.07.2013)

· avizul negativ al Consiliului Economic şi Social (nr.2100/02.07.2013)

· avizul favorabil al Comisiei pentru egalitatea de şanse pentru femei şi bărbaţi (nr.37/122/04.02.2014)
· avizul favorabil al Comisiei juridice, de disciplină şi imunităţi ( nr.Plx 621/12.02.2014)
· punctul de vedere, negativ, al Guvernului (nr.1992/28.10.2013).

Propunerea legislativă are ca obiect de reglementare modificarea şi completarea Legii nr.448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare, în vederea eliminării obligativităţii anuale pentru persoanele declarate a avea un handicap grav sau permanent, de a dovedi gradul sau tipul de handicap avut.

În conformitate cu prevederile art. 63 din Regulamentul Camerei Deputaţilor republicat, cele două comisii au dezbătut separat proiectul de lege.

La şedinţa Comisiei pentru muncă şi protecţie socială din data de 12 februarie 2014 şi-au înregistrat prezenţa 23 deputaţi, din totalul de 24 membri ai comisiei. La dezbateri au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei, Protecţiei Sociale şi Persoanelor Vârstnice d-l Codrin Scutaru – Secretar de Stat şi d-na Daniela Juravlea – director.

La şedinţa Comisiei pentru sănătate şi familie din data de 11 martie 2014 şi-au înregistrat prezenţa 16 deputaţi, din totalul de 18 membri ai comisiei. La dezbateri a participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei, Protecţiei Sociale şi Persoanelor Vârstnice d-na Daniela Juravlea – director.

Raportul comisiilor a fost adoptat cu unanimitate de voturi.

Prin conţinutul său normativ, propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

Propunerea legislativă a fost respinsă de Senat în şedinţa din 9 decembrie 2013.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

În urma finalizării dezbaterilor, Comisiile propun Plenului Camerei Deputaţilor respingerea iniţiativei legislative din următoarele considerente:
· nu sunt respectate normele de tehnică legislativă stabilite prin Legea nr.24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare;

· punctual, referitor la conţinutul normei propuse la pct.1, precizăm că Regulamentul de organizare şi funcţionare a comisiilor de expertiză medicală a persoanelor cu handicap pentru adulţi şi a Comisiei Superioare de expertiză medicală a persoanelor cu handicap pentru adulţi, aprobat prin Ordinul SSPH nr.90/2002, la care se face referire în text, a fost abrogat. În prezent, lista afecţiunilor care crează handicap ireversibil este elaborată de Comisia Superioară de Evaluare a Persoanelor cu Handicap pentru Adulţi, corespunzător atribuţiilor ce-i revin potrivit Legii nr.448/2006, republicată, cu modificările şi completările ulterioare şi Ordinului nr.2299/2012.
· cu privire la conţinutul normei propuse la pct.2, menţionăm că propunerea ca din comisiile de expertiză să facă parte un procuror numit de Parchetul de pe lângă Curtea de Apel contravine prevederilor Legii nr.303/2004 privind statutul judecătorilor şi procurorilor. Astfel, potrivit art.5 alin.(1) din actul normativ menţionat, funcţiile de judecător şi procuror sunt incompatibile cu orice alte funcţii publice sau private, cu excepţia funcţiilor didactice din învăţământul superior, precum şi a celor de instruire din cadrul Institutului Naţional al Magistraturii şi al Şcolii Naţionale de Grefieri.



PREŞEDINTE, 


                PREŞEDINTE,                                 


  FLORIN IORDACHE 


            RODICA NASSAR



SECRETAR, 



          SECRETAR,


   MIHĂIŢĂ GĂINĂ


               FLORIN BUICU
Întocmit,

Expert parlamentar Lidia Vlădescu

Consilier parlamentar Cristina Bologan

